**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2024 ԹՎԱԿԱՆԻ ՀՈՒՆԻՍԻ 20-Ի N 956-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. **Իրավական ակտի ընդունման անհրաժեշտությունը.**

«Հայաստանի Հանրապետության կառավարության 2024 թվականի հունիսի 20-ի N 956-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի (այսուհետ նաև՝ Նախագիծ) ընդունումը բխում է հանրային պաշտոն զբաղեցնող անձանց և հանրային ծառայողների՝ պետական սեփականություն դարձած նվերների տնօրինման՝ գործնականում առաջացած խնդիրների հաղթահարման անհրաժեշտությունից:

**2.** **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, Հայաստանի Հանրապետության ռազմավարությունը և դրանից բխող 2023-2026 թվականների գործողությունների ծրագիր․**

Նախագծի ընդունումը ուղղակիորեն չի բխում ռազմավարական առկա փաստաթղթերից, սակայն ուղղված է Հայաստանի Հանրապետության կառավարության 2023 թվականի հոկտեմբերի 26-ի «Հայաստանի Հանրապետության հակակոռուպցիոն ռազմավարությունը և դրանից բխող 2023-2026 թվականների գործողությունների ծրագիրը հաստատելու մասին» N 1871-Լ որոշման գործողությունների ծրագրի 1.20-րդ գործողությամբ նախատեսված միջոցառումների՝ գործնականում անխոչընդոտ կիրառությունը ապահովելուն:

**3. Ընթացիկ իրավիճակը և խնդիրները․**

Հանրային ծառայողների և հանրային պաշտոն զբաղեցնող անձանց կողմից օրենսդրությամբ նախատեսված կարգով պետությանը հանձնված նվերների տնօրինման հետ կապված հարաբերությունները կարգավորելու նպատակով Ազգային ժողովի կողմից 2024 թվականի ապրիլի 11-ին ընդունվեցին «Պետական գույքի կառավարման մասին» օրենքում փոփոխություններ և լրացումներ կատարելու մասին», «Հանրային ծառայության մասին» օրենքում փոփոխություններ և լրացումներ կատարելու մասին» օրենքների և հարակից օրենքների նախագծերը: Վերոգրյալ օրենսդրական փոփոխությունների հաշվառմամբ կառավարության կողմից 2024 թվականի հունիսի 20-ին ընդունվեց «Հանրային պաշտոն զբաղեցնող անձանց և հանրային ծառայողների՝ պետական սեփականություն դարձած նվերների տնօրինման կարգը, գույքի տնօրինման եղանակների ընտրության մեթոդաբանությունը, առանձին տեսակի գույքի տնօրինման առանձնահատկությունները, տնօրինման եղանակի վերաբերյալ «Պետական արարողակարգի մասին» օրենքով սահմանված եզրակացության տրամադրման կարգը, շուտ փչացող և պահպանման էական ծախսեր պահանջող գույքերի ցանկը, շուտ փչացող գույքի ոչնչացման դեպքերը, կարգը և տնօրինման եղանակները սահմանելու մասին» N 956-Ն որոշումը (այսուհետ՝ Որոշում): Որոշմամբ կարգավորվեցին նվերների տնօրինման առանձնահատկությունները, նվերների առանձին տեսակներով, այդ թվում՝ շուտ փչացող և պահպանման էական ծախսեր պահանջող գույքերի, կենդանիների տնօրինման եղանակները և առանձնահատկությունները: Վերոգրյալ իրավական ակտը ուժի մեջ մտավ 2024 թվականի հուլիսի 5-ից և դրա հիման վրա համապատասխան մարմինները, Պետական գույքի կառավարման կոմիտեն (այսուհետ նաև՝ Կոմիտե), Պետական արարողակարգի ծառայությունը (այսուհետ նաև՝ Ծառայություն) սկսեցին այս մասով իրենց լիազորությունների իրականացումը: Սակայն, հարկ է նշել, որ Որոշմամբ առկա կառուցակարգերը գործնականում վերոգրյալ մարմինների կողմից կիրառելիս հանգեցրեցին որոշակի խնդիրների: Մասնավորապես, հարկ է նշել, որ հիմնական խնդիրները հանգում էին Որոշման առաջին հավելվածով սահմանված կառուցակարգերի սեղմ ժամկետներին, ինչպես նաև շուտ փչացող գույքի` մասնավորապես, որպես նվեր ստացված սննդի տնօրինման առկա առանձնահատկություններին:

Ուստի, սույն խնդիրների հաղթահարման նպատակով Նախագծի շրջանակներում տրվում են համապատասխան լուծումներ:

**4. Առաջարկվող կարգավորման բնույթը․**

Վերոշարադրյալի հաշվառմամբ Նախագծով առաջարկվում է․

1․ Որոշման առաջին հավելվածում սահմանել առկա կառուցակարգերի առավել երկար ժամկետներ: Մասնավորապես, հավելվածով առկա և լիազոր մարմինների կողմից գործողությունների իրականցման համար նախատեսված մեկօրյա ժամկետներն առաջարկվում է երկարաձգել՝ սահմանելով առավելագույնը երկօրյա ժամկետ:

1. Այդ ժամկետների հաշվառմամբ Կոմիտեի կողմից գույքի տնօրինման եղանակի վերաբերյալ որոշման կայացման համար յոթնօրյա ժամկետի փոխարեն սահմանել առավել երկար ժամկետ:
2. Շուտ փչացող գույքի՝ մասնավորապես, որպես նվեր ստացված սննդի տնօրինման համար սահմանել առանձնահատուկ կառուցակարգեր՝ առավել սեղմ ժամկետներով:

5. Իրականացնել տեխնիկական բնույթի այլ փոփոխություններ:

**5․ Նախագծի մշակման գործընթացում ներգրավված ինստիտուտները և անձինք․**

Նախագիծը մշակվել է Արդարադատության նախարարության կողմից։

**6․ Նախագծի ընդունման դեպքում լրացուցիչ ֆինանսական միջոցների անհրաժեշտության, պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման մասին**

Նախագծի ընդունման կապակցությամբ լրացուցիչ ֆինանսական միջոցների անհրաժեշտություն չի առաջանում, պետական բյուջեի եկամուտներում և ծախսերում փոփոխություններ չեն նախատեսվում։

**7.** **Ակնկալվող արդյունքները․**

Նախագծի ընդունմամբ ակնկալվում է հաղթահարել հանրային պաշտոն զբաղեցնող անձանց և հանրային ծառայողների՝ պետական սեփականություն դարձած նվերների տնօրինման ժամանակ գործնականում առաջացած խնդիրները: